Mohlomong ha e ne eba e sa le motsheare o ne a ka feresa le motse hobatla moo mora a neng a hirile teng. Empa jwale eo nako e ne e se e le yabeng ba yona feela. A kenelwa ke letswalo ha a hopola kamoo a yeng autlwe ho bolediswa bokweta bo jeleng setsi toropong eo, haholoholo boetswang ke bashanyana ho batho ba itlhahelang merafong jwalo ka yenatjena. Ho nna o re nakanaka le masiu ke ho ipiletsa mathata a tshabehang."Akga!" Ke yena eo ka pelong. "Ke tla ya robaletsa moo mora wa ka a lenghona teng." Yare moo a ntseng a bua ka pelo, koloi ya fihla ya rekgekgenene seemelong sa makoloi se haufi le kereke e nngwe e kgolo yamotse. Ke hona moo baeti bohle ba ileng ba theoha teng, ho ya ka makgoroho fapana. Le motho wa rona o ile a tlameha ho theoha hona moo. E re kaha e ne e se e le bosiu, le makoloi a baeti a se a hlekehile kaofela, motho ka mong o ne a se a lokela ho tasola ka maoto ho leba moo a yang.